**Görbeháza Község Önkormányzata**

**Képviselő-testületének**

**17/2018. (X.26.) önkormányzati rendelete**

**a közterület használat szabályairól**

Görbeháza Község Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, az épített környezet alakításáról és védelméről szóló 1997. évi LXXVIII. törvény 54.§. (5) bekezdésben szabályozott feladatkörében eljárva, Görbeháza Község Önkormányzatának a képviselő-testület és szervei Szervezeti és Működési Szabályzatáról szóló 10/2015.(VIII.14.) önkormányzati rendelete 6. melléklete alapján a Görbeháza Községi Önkormányzat *Szociális, Kulturális, Oktatási és Ügyrendi Bizottsága* véleményének kikérésével a következőket rendeli el:

**1. Általános rendelkezések**

**1. §**

Az önkormányzati rendelet célja azon helyi szabályok megállapítása, amelyek a településképi, településrendezési, környezetvédelmi, tulajdonosi, valamint a közlekedésbiztonsági szempontok figyelembevételével határozzák meg a közterület-használat, illetve igénybevétel feltételeit.

**2. A rendelet hatálya**

**2. §**

(1) A rendelet hatálya Görbeháza község közigazgatási területére terjed ki, a települési önkormányzat tulajdonában álló, közterületnek minősülő földterületre (a továbbiakban: közterület).

(2) A rendelet hatálya kiterjed minden használóra, természetes és jogi személyekre, illetve jogi személyiséggel nem rendelkező szervezetre.

(3) Nem terjed ki a rendelet hatálya a külön törvények által szabályozottan, az ott feljogosítottak javára közérdekből alapított szolgalmi és más használati jogokra (gáz, víz, csatorna, villamos energia, közműves berendezések elhelyezése).

(4) A rendelet hatálya nem terjed ki az önkormányzat által megvalósításra kerülő beruházások során felmerült területhasználatra.

(5) Közhasználat céljára átadott, nem önkormányzati tulajdonú ingatlanra jelen rendelet hatálya csak akkor terjed ki, ha azt az átadásról szóló szerződés lehetővé teszi.

**3. A közterület-használat engedélyezése**

**3. §**

(1) A közterületnek a rendeltetéstől eltérő használatához (a továbbiakban: közterület-használat) engedély szükséges, az engedélyezési eljárásban átruházott hatáskörben a polgármester jár el.

(2) A közterület-használat engedélyezése önkormányzati hatósági eljárás keretében történik.

(3) Közterület-használati engedélyt kell beszerezni:

1. a közterület fölé 10 cm-en túl benyúló üzlethomlokzat (portál), kirakatszekrény, légkondicionáló berendezés, üzleti védőtető (előtető) 50 cm-ig, ernyőszerkezet, hirdető-berendezés (fényreklám), továbbá cég- és címtábla elhelyezésére,
2. mobil elárusító fülke, pavilon elhelyezésére,
3. figyelmeztető, tájékoztató tábla elhelyezésére,
4. önálló hirdető-berendezés elhelyezésére
5. építési munkával kapcsolatos állvány, építőanyag és törmelék elhelyezésére,
6. felvonulási épület, konténer elhelyezésére,
7. alkalmi és mozgó árusításra,
8. vendéglátó-ipari előkert céljára,
9. kitelepülés céljára, idényjellegű árusításra, üzleti szállítás, ill. rakodás alkalmával göngyölegek elhelyezésére, árukirakodásra,
10. kiállítás, sport és kulturális rendezvények, továbbá mutatványos tevékenység céljára
11. javító, szolgáltató tevékenység végzéséhez,
12. kerékpártároló kihelyezésére, létesítésére,
13. szeméttároló kihelyezésére közületek részére,
14. zöldfelület igénybevételére,
15. közterületen lévő, vagy közterületbe nyúló árusító automata elhelyezésére.

(4) Nem kell közterület-használati engedély

a) közút, járda és a zöldterület építésével, javításával fenntartásával kapcsolatos munkák elvégzéséhez,

b) díszítés célú tárgyak (pl.: virágláda, virágkosár) elhelyezéséhez,

c) hatósági eljárásban engedélyezett közcélú, közterületi létesítmények és köztárgyak (tömegközlekedési várakozóhelység, szobor, díszkút, vízmedence, emlékmű, pad, figyelmeztető és tájékoztató táblák stb.) elhelyezésére,

d) az úttartozékok és a közúti közlekedés szervezésének, irányításának célját szolgáló berendezések elhelyezéséhez,

e) elektronikus hírközlési építmények, valamint közműves berendezések, illetve létesítmények hibaelhárításához szükséges munkák elvégzéséhez,

f) a közterületen, illetőleg az alatt, vagy felett elhelyezett közművek hibaelhárítása érdekében végzett munkához.

(5) Nem adható közterület-használati engedély

a) bűzös, tűz- és robbanásveszélyes tevékenység gyakorlására, szeszesital forgalmazására – kivéve eseti rendezvények alkalmával - nem vendéglátó-ipari egységhez kapcsolódó, kizárólag szeszes-ital forgalmazására,

b) a közlekedés biztonságát veszélyeztető berendezések és anyagok elhelyezésére,

c) település és utcaképbe nem illeszkedő berendezések létesítésére,

d) sátorgarázs létesítésére,

e) olyan tevékenység folytatására, vagy árucikk forgalmazására, amely jogszabályi tilalomba ütközik (pld. üzletek működéséről szóló jogszabály, jövedéki törvény stb.),

f) lakosság nyugalmát zavaró, közerkölcsöt sértő tevékenység végzésére,

g) közterületre engedély nélkül épített burkolatok, parkolók, közúti csatlakozás stb.. fennmaradásához,

i) A h) pontban foglalt rendelkezést kell alkalmazni azokra az autóbuszokra, tehergépkocsikra, mezőgazdasági vontatókra, lassú járművekre és járműszerelvényekre is, amelyeket nem közúti közlekedési szolgáltatáshoz használnak

**4. §**

(1) Közterületen a szeszesital fogyasztása tilos.

(2) Az (1) bekezdésben meghatározott tilalom nem vonatkozik:

a) az engedélyezett alkalmi rendezvények idejére ideiglenesen kitelepülő árusítóhelyek közvetlen környékére,

b)  vendéglátó üzletek előkertjére,

c) vendéglátó üzlet homlokzatával érintkező közterületen érvényes közterület-használati engedéllyel rendelkező területre.

**4. Az engedély iránti kérelem**

**5. §**

(1) A közterület-használati engedélyt annak kell kérni, aki a közterületet használni kívánja.

(2) Ha a közterület ideiglenes jellegű használata építési munka végzésével kapcsolatos állvány, építőanyag, törmelék stb. elhelyezése céljából szükséges, az engedélyt a kivitelezőnek kell kérnie.

(3) A közterület- használati engedély iránti kérelmet a Rendelet 1.  melléklete szerinti tartalommal kell benyújtani a Polgármesteri Hivatalba, személyesen, postai-, vagy elektronikus úton.

(4) A közterület-használati kérelemnek tartalmaznia kell:

a) az engedélyt kérő – és jogi személy esetén a felelős ügyintéző – nevét és állandó lakóhelyének, székhelyének, telephelyének címét, telefonszámát,

b) közterület- használat célját és időtartamát,

c) a közterület- használat helyének, módjának és mértékének pontos meghatározását (m2-ben),

d) közterületen folytatni kívánt tevékenység rövid leírása (anyaga, rögzítés módja, elhelyezni kívánt tárgyak, stb..) a gyakorlására jogosító okirat (pl.: vállalkozói igazolvány, működési engedély) ismertetését,

e) ha a közterület használata építési munka végzésével kapcsolatos, e munka legfontosabb jellemzőinek leírása a munka pontos helyének megjelölésével

(5) Az engedély iránti kérelem beadása a közterület- használat megkezdésére nem jogosít.

(6) Hulladék képződésével járó közterület-használathoz közterület-használati hozzájárulás akkor adható, ha a kérelmező igazolja, hogy a települési szilárd hulladékkal kapcsolatos közszolgáltatást – ennek teljesítésére jogosult szolgáltató útján – igénybe veszi.

**5. Az engedély megadása**

**6. §**

(1) A kérelem elbírálása során figyelembe kell venni a helyi építési szabályzatot, a szabályozási tervet, valamint a településképi követelményeket, műemlékvédelmi, köztisztasági előírásokat.

(2) A közterület-használati engedélynek tartalmaznia kell:

a) az engedélyes nevét és állandó lakó-, székhely-, telephelyének címét,

b) a közterület-használat célját és időtartamát, vagy azt, hogy az engedély milyen feltétel bekövetkeztéig érvényes,

c) a tevékenység meghatározását vagy építmény megnevezését, amely a közterület-használattal megvalósul,

d) a közterület-használat helyének, módjának, mértékének és feltételeinek pontos meghatározását,

e) az engedély megszüntetése vagy visszavonása esetére az eredeti állapot helyreállítására vonatkozó kötelezettség előírását,

f) közterület-használati díj fizetési kötelezettség esetén a díj mértékét és fizetésének módját,

g) olyan jogszabályi vagy helyi rendeletben meghatározott kikötések, melyeket a közterület használata során be kell tartani,

h) a közterület használatával járó járulékos költségek ( pl. víz, energia) megfizetésének módját.

(3) Az anyagok és szerkezetek tárolásával kapcsolatos engedélyben azt is ki kell kötni, hogy a tárolás csak a munka – és egészségvédelemi előírásokban foglaltak szerint történhet.

(4) Az építési munka végzésének tartamára szóló közterület-használati engedélyben- szükség szerint- elő kell írni a közterület felöli oldalon a településképi követelményeket kielégítő kerítés (palánk) létesítését.

(5) A közterület használó köteles az igénybevett területet és annak közvetlen környékét folyamatosan tisztán tartani, a téli síkosság-mentességet biztosítani, a göngyöleg és szemét elszállításáról, valamint a közterületi létesítmény karbantartásáról, állagmegóvásáról gondoskodni.

(6) Az engedély csak az engedélyest, magánszemély esetén annak alkalmazottját és segítő családtagját, jogi személy esetén annak tagját, vagy megbízottját jogosítja fel a közterület használatára.

(7) Az engedélyes köteles a közterület használati engedélyt a helyszínen tartani, illetve a létesítményen vagy hirdető-berendezésen a nevét, vagy az engedély számát (kereskedő esetében a székhelyet is) látható helyen és módon feltüntetni,

(8) A közterület-használati engedély jogosultja csak az engedélyben meghatározottak szerint végezheti a tevékenységet.

**7. §**

(1) Közterület-használati engedély csak ideiglenes jelleggel, meghatározott időtartamra vagy meghatározott feltétel bekövetkeztéig adható. Legkisebb időtartama 1 nap, leghosszabb időtartama 5 év.

(2) Az engedély a közterület-használónak az engedélyezett időtartam lejárta előtt legalább tizenöt nappal benyújtott kérelmére meghosszabbítható.

(3) Az engedély szüneteltetésére nincs lehetőség.

**6. A közterület-használat megszűnése**

**8. §**

(1) A közterület-használati engedély visszavonásra kerül

a) ha a közterület-használó a közterületet írásbeli felszólítás ellenére sem az engedélyezett célra és módon használja,

b) ha a közterület-használó a közterület-használati díj fizetési kötelezettségének az esedékességet követő írásbeli felszólításra nem tesz eleget,

c) ha a közterületen folytatott tevékenységre jogosító okirat érvénye megszűnik, vagy a közterület-használó a tevékenység folytatására való jogosultságát egyébként elveszti,

d) ha a közterület-használó bejelenti az önkormányzatnak, hogy a közterület használatával felhagy.

(2) Ha a közterület-használati jogosultság bármilyen okból megszűnik, a közterület-használó saját költségén köteles az általa használt közterület eredeti állapotát – minden kártalanítási igény nélkül – legkésőbb a megszűnés napjától számított 15 napon belül helyreállítani.

**7. A közterület-használati díj**

**9. §**

(1) A közterület-használatáért a közterület-használó az 1. mellékletben meghatározott díjat köteles fizetni Görbeháza Község Önkormányzata részére.

(2) A közterület-használati díjat napi, vagy havidíjként kell megfizetni. Napidíj esetén a közterület-használó a közterület-használati engedély kézhezvételét követően, a közterület használatának megkezdése előtt egy összegben, havi díj esetén havonta előre köteles megfizetni a közterület-használati díjat.

(3) Mozgó árusítás esetén a közterület használati díjat rendszeres használat esetén havonta előre, alkalmi árusítás esetén az árusítás megkezdése előtt meg kell fizetni.

(4) A közterület-használati díjat Görbeháza Község Önkormányzata költségvetési elszámolási számlájára átutalással, vagy postai úton kell megfizetni.

(5) Díjmentes a közterület használata a hulladékról szóló 2012. évi CLXXXV. törvény 37/C. §-ának hatálya alá tartozó igénybevétel céljából.

**8. Záró rendelkezések**

**10. §**

(1) Ez a rendelet 2018. november 1. napján lép hatályba.

(2) A rendelet hatályba lépésével egyidejűleg hatályát veszti a közterület használat szabályairól szóló 12/2005. (IX.30.) önkormányzati rendelet és az azt módosító 25/2012. (XII.11.); 5/2013. (II.12.); 9/2018.(III.27.) önkormányzati rendeletek.

Giricz Béla Lászlóné Dr. Juhász Péter

polgármester jegyző

Záradék:

A rendeletet kihirdettem:

Görbeháza, 2018. október 26.

Dr. Juhász Péter

jegyző

*1.melléklet a 17/2018.(X.26.) önkormányzati rendelethez*

**KÖZTERÜLET-HASZNÁLATI ENGEDÉLY**

**IRÁNTI KÉRELEM**

1./ Természetes személy, egyéni vállalkozó vonatkozásában

Kérelmező neve:

anyja neve:

születési helye, ideje:

Állandó lakhelyének címe:

Adóazonosító száma:

Telefonszáma:

2./ Jogi személy esetében

Cég megnevezése:

Székhely:

Levelezési cím (telephely):

Adószám:

Bankszámlaszám:

Telefonszáma:

3./ Közterület-használat célja:

**A közterület-használat ideje:** 20..….. év ...….................. hó ......... naptól

20…… év .......….............. hó …...... napig

ez összesen .............. nap/hó

**A közterület-használati díjat** (megfelelő aláhúzandó**)**

**\*** átutalással

**Polgári Bank Zrt-nél vezetett 61200302 – 10021000 bankszámlára történő átutalással**

**\*** postai úton

**kívánom befizetni.**

4./ a.) a közterület-használat helye:

1. módja, mértéke (m2-ben kifejezve):
2. a tevékenységhez használt eszköz, utca berendezési tárgy vagy jármű leírása (anyaga, rögzítés módja, jármű esetén annak típusa, forgalmi rendszáma, stb.)

5./ Ha a közterület-használat célja mozgóbolt üzemeltetése:

a) a mozgóbolt mozgási körzete:

b) megállási helyek:

................................................................................................................................................

6./ A közterületen folytatni kívánt tevékenység gyakorlására jogosító okirat (pl. cégbírósági, ill. bírósági bejegyzés, vállalkozói igazolvány, őstermelői igazolvány, működési engedély, építési engedély, stb.) száma, megnevezése:

Dátum: .............................................................

.......................................

kérelmező aláírása

*2.melléklet a 17/2018.(X.26.) önkormányzati rendelethez*

|  |  |  |  |
| --- | --- | --- | --- |
| **Közterület használat**  **Fajtája, módja** | **Díj (m2)** | | |
| **1 évre** | **1 hónapra** | **1 napra** |
| Közterületbe 10 cm-en túl benyúló üzlethomlokzat (portál, kirakatszekrény, üzleti védőtető, előtető) ernyőszerkezet, hirdető-berendezés cég és címtábla | **1.500 Ft** | **150 Ft** | **-** |
| Árusító, vendéglátó épület, pavilon, teljes egészében vagy részben közterületen lévő bruttó alapterülete | **1.500 Ft** | **150 Ft** | **-** |
| A mutatványosok berendezései, lakókocsija részére igényelt terület és az alkalmi árusok sátrai által elfoglalt terület | **-** | **4.000 Ft** | **150 Ft** |
| Járművek és mezőgazdasági gépek és eszközök közterületen történő tárolása, a lefedett alapterület külméreteivel számítva | **3.600 Ft** | **300 Ft** | **10 Ft** |
| Építési munkával kapcsolatos igényelt közterület, tüzelőanyag tárolása | **1.800 Ft** | **150 Ft** | **5 Ft** |
| Önálló hirdető-berendezés (cégtábla, reklámtábla, zászlórúd zászlóval) | **3.000 Ft/db**  **3.000 Ft/m2** | **300 Ft/db**  **300 Ft/m2** | **10 Ft/db**  **10 Ft/m2** |
| Bolt előtti kihelyezés, árusítás, üzlet előtti vendéglátás (A lefoglalt terület külméreteivel számolva) | **1.800 Ft** | **150 Ft** | **5 Ft** |

|  |  |  |  |
| --- | --- | --- | --- |
| **Közterület használat**  **Fajtája, módja** | **Díj** | | |
| **1 évre** | **1 hónapra** | **1 napra** |
| Mozgó árusítás és mobil hangosító berendezések használata (havi 10 napig) | **-** | **-** | **800 Ft** |
| Mozgó árusítás és mobil hangosító berendezések használata (havi 10 nap felett) | **-** | **10.000 Ft** | **-** |